**6. POSTNA NEDELJA – CVETNA NEDELJA GOSPODOVEGA TRPLJENJA, 28. marec 2021**

**Godovi:**

|  |  |  |
| --- | --- | --- |
| Ponedeljek velikega tedna  Torek velikega tedna  Sreda velikega tedna  VELIKI ČETRTEK  VELIKI PETEK  VELIKA SOBOTA  VELIKA NEDELJA | 29.3.  30.3.  31.3.  1.4.  2.4.  3.4.  4.4. | ŠTEFAN IX., papež  JANEZ KLIMAK, opat  GVIDO, opat  TOMAŽ TOLENTINSKI, misijonar, mučenec  FRANČIŠEK PAOLSKI, puščavnik, redovnik  SIKST I., papež, mučenec  IZIDOR SEVILJSKI, škof in cerkveni učitelj |

**Danes teden: VELIKA NOČ**

S Cvetno nedeljo pričenjamo v liturgiji Veliki teden. Spominjali se bomo vseh najvažnejših dogodkov iz Jezusovega življenja, ki so pomembni za našo vero.

Oznanila so prilagojena popolnemu zaprtju javnega življenja z odlokom vlade. **Maše in ostali obredi se bodo v farni cerkvi opravili brez občestva ljudstva s prenosom preko Zoom-a (ID: 239 592 2086; Geslo: Vsisveti). Vabljeni da povezani preko Zoom-a z domačim občestvom obhajate Velikonočne praznike.**

**VELIKI ČETRTEK** je spominski dan Jezusove zadnje večerje in postavitve svete Evharistije. **Ob 19. uri je sveta maša, po njej prenos Najsvetejšega v božji grob. Prenos preko Zoom-a.** Po maši ste vabljeni k molitvi rožnega venca v krogu svoje družine namesto običajnega bdenja v cerkvi.

**VELIKI PETEK** je spominski dan Jezusovega trpljenja in smrti na križu. Ta dan ni svete maše, ampak **Opravilo v čast Jezusovemu trpljenju ob 19. uri**: branje božje besede s pasijonom, slovesne prošnje za vse potrebe, razkrivanje križa in molitve pri božjem grobu. **Prenos preko Zoom-a.**

**VELIKA SOBOTA**

**Blagoslova vode, velikonočnega ognja in velikonočnih jedil ne bo.**

Verniki lahko doma sami, v moči svojega krsta, spoštljivo blagoslovite jedila – obred blagoslova je objavljen na koncu oznanil.

**Velikonočna vigilija se prične ob 19. uri**: slavje luči, hvalnica velikonočni sveči, branje beril, Slava, Aleluja, sveta maša. **Prenos preko Zoom-a.**

**VELIKA NOČ**

Je največji krščanski praznik, ko slavimo Jezusovo vstajenje od mrtvih.

**Ob 10. uri bo slovesna sveta maša. / Prenos preko Zoom-a.** Do pol ure po zaključku maši je možno prejeti sveto obhajilo. Hkrati je v cerkvi lahko samo ena družina!

**Svete maše:**

NEDELJA – CVETNA 28.3. ob 9 h + Marija Alič, godovna, Lavrovec 9

VELIKI ČETRTEK 1.4. ob 19 h za duhovne poklice

VELIKA SOBOTA 3.4. ob 19 h + Petrovčič in Jereb, Hleviše 13

VELIKA NOČ 4. 4. ob 10 h + Marinka Mišič – Šubic, Hlevni vrh 2

**Oba z Janezom želiva vsem faranom in farankam zdrave in blagoslovljene velikonočne praznike, da bi jih mogli tudi ob spremenjenih razmerah lepo praznovati v krogu svojih družin.**

**Obred blagoslova velikonočnih jedil**

**1. Znamenje križa**

**2. Desetka rožnega venca**

**3. Božja beseda**

**Berilo iz pete Mojzesove knjige (Mz 8, 2-3).**

Mojzes je govoril izvoljenemu ljudstvu: Spominjaj se vsega pota, po katerem te je Gospod, tvoj Bog, teh štirideset let vodil po puščavi, da bi te ponižal in preskusil, da bi spoznal, kaj je v tvojem srcu, ali boš spolnjeval njegove zapovedi ali ne. Poniževal te je in te stradal, potem pa hranil z mano, ki je nisi poznal in je niso poznali tvoji očetje, da bi ti pokazal, da človek ne živi samo od kruha; kajti človek živi od vsega, kar nastaja po Gospodovih ustih.

**Iz svetega evangelija po Janezu (Jn 6,47-51).**

Resnično, resnično, povem vam: Kdor veruje vame, ima večno življenje. Jaz sem kruh življenja. Vasi očetje so v puščavi jedli mano in so umrli. To je kruh, ki prihaja iz nebes, da kdor od njega je, ne umrje. Jaz sem živi kruh, ki sem prišel iz nebes. Če kdo je od tega kruha, bo živel vekomaj. Kruh pa, ki ga bom dal jaz, je moje meso za življenje sveta.

**4. Blagoslovna molitev velikonočnih jedil (po možnosti z blagoslovljeno vodo)**

Molimo. Bog, naš Oče, od tebe so vse dobrine, od tebe je vse, kar smo in kar imamo. Blagoslovi te jedi in nas nauči, da bomo v tvojih darovih gledali tvojo neskončno ljubezen. Vsi, ki jih bomo uživali, naj se veselimo telesnega in dušnega zdravja. Po Kristusu, našem Gospodu. Amen.